Keropok lekor

Keropok lekor () atau keropok batang merupakan sejenis makanan tradisional pantai timur Semenanjung Malaysia, Lekor antara makanan yang dibawa oleh orang Cina Peranakan kepada masyarakat khususnya di Terengganu. Perkataan "lekor" bermaksud "lingkar" dalam bahasa Melayu Terengganu yang menggantikan ejaan "ar" kepada "or" di akhir suku kata. Oleh itu maksud Keropok Lekor ialah Keropok yang berlingkar. Keropok diperbuat daripada isi ikan laut dan campuran sagu dan sedikit garam. Terdapat juga keropok yang dicampurkan dengan tepung kanji. Keseluruhan ramuan tersebut akan diuli dan digentel panjang bertali, sebelum direbus didalam air panas. Warnanya berwarna kelabu dan juga mempunyai bau ikan. 

Kandungan ikan yang tinggi menjadikan keropok lekor sebagai makanan berprotin tinggi yang kaya dengan iodin semulajadi. Keropok lekor boleh dimakan segar sebaik sahaja diangkat dengan dicicah sos cili yang pedas, mayones dan keju. Pada masa ini, pembuatan keropok lekor telah pun tersohor di beberapa negeri lain selain Terengganu.

Sejarah 
Keropok dicipta oleh orang Cina sekitar zaman abad ke-6 Masehi dalam Dinasti Wu. Ketika ini peradaban mereka mendapati, dengan mengadunkan tepung dengan ikan, mereka akan dapat makanan yang rangup dan disukai oleh orang ramai. Apabila orang Cina tiba di pantai Terengganu pada kurun ke- 16 selepas Masehi, mereka mendapati bahawa tepung sagu dapat membuatkan campuran dengan ikan akan menjadikannya kenyal.

Keropok lekor, atau nama tempatannya 'kopok gote', sangat sinonim dengan masyarakat Terengganu.

Pengawetan 
Keropok lekor biasanya tidak tahan lama. Bagaimanapun, sekiranya hendak disimpan dengan lebih lama, keropok lekor hendaklah dibalut dengan plastik dan diletakkan di tempat sejuk beku bagi mengelakkan baunya mencemari makanan lain. Apabila hendak dimakan, ia perlu dibasuh dan direbus semula dengan air yang dicampurkan sedikit garam, sekiranya tidak keropok berasa tawar.

Selain daripada dimakan segar, keropok lekor juga boleh dipotong pendek dan digoreng sekali lagi bagi menghasilkan keropok yang lebih rangup. Keropok lekor yang dicampur dengan tepung kanji biasanya lebih rangup apabila digoreng, tetapi akan bertukar menjadi liat apabila sudah sejuk. Keropok lekor yang menggunakan campuran sagu tidak akan menjadi liat walaupun ia sudah sejuk selepas digoreng.

Jenis lain 

Keropok lekor juga boleh diproses dengan lebih lanjut untuk dijadikan keropok keping. Keropok lekor yang telah direbus akan dipotong nipis-nipis dan dijemur untuk dijadikan kepingan-kepingan keropok kering yang dikenali sebagai keropok keping. Keropok keping ini akan menjadi kembang apabila digoreng dalam minyak yang panas dan ia amat sedap apabila dimakan dengan sos cili.

Gambar

Rujukan

Pautan luar 
 Jabatan Perikanan Malaysia - KEROPOK LEKOR & KEROPOK KERING.

Masakan Malaysia
Makanan ringan